คุมเข้มขนส่งต้องวางหลักทรัพย์ประกัน
ผู้ประกอบการขนส่งอ่วม ครม.ไฟเขียวออกกฎหมายวาง &#8220;หลักทรัพย์ค้ำประกัน&#8221; อุ้มผู้ประสบภัย
6 มี.ค. 2556

ผู้ประกอบการขนส่งอ่วม ครม.ไฟเขียวออกกฎหมายวาง “หลักทรัพย์ค้ำประกัน” อุ้มผู้ประสบภัย
ที่ประชุมคณะรัฐมนตรี (ครม.) เมื่อวันที่ 5 มี.ค.ที่ผ่านมา มีมติเห็นชอบร่างกฎกระทรวงกำหนดหลักเกณฑ์และวิธีการวางหลักทรัพย์ จำนวน และมูลค่าหลักทรัพย์ และกำหนดค่าใช้จ่ายเบื้องต้นที่ผู้ได้รับใบอนุญาตประกอบการขนส่งจะต้องรับผิดชอบเนื่องจากการขนส่ง พ.ศ....
ร่างกฎกระทรวงดังกล่าวกำหนดให้ผู้ได้รับใบอนุญาตประกอบการขนส่งประจำทาง ผู้ได้รับใบอนุญาตประกอบการขนส่งไม่ประจำทาง และผู้ได้รับใบอนุญาตประกอบการขนส่งส่วนบุคคล จะต้องวางหลักทรัพย์มีจำนวนหรือมูลค่า 3.5 หมื่นบาทต่อคันสำหรับคันที่ 1 และ 500 บาทสำหรับคันต่อๆ ไปแต่ไม่เกิน 3 แสนบาท 
กรณีเป็นผู้ที่ได้รับใบอนุญาตประกอบการขนส่งโดยรถยนต์ขนาดเล็ก จะต้องวางหลักทรัพย์มีจำนวนหรือมูลค่า 3.5 หมื่นบาทต่อคันสำหรับคันที่ 1 และ 200 บาทสำหรับคันต่อๆ ไป แต่ไม่เกิน 2 แสนบาท 
สาเหตุที่ต้องมีการกำหนดให้ผู้ที่ได้รับใบอนุญาตประกอบการขนส่งจะต้องวางหลักทรัพย์ฯ เพื่อเป็นค่าใช้จ่ายเบื้องต้นแก่ผู้เสียหาย ในกรณีเกิดอุบัติเหตุจากการขนส่ง เช่น จ่ายค่ารักษาพยาบาลและค่าใช้จ่ายอื่นๆ ระหว่างการรักษาไม่เกิน 1.5 หมื่นบาท ส่วนกรณีผู้เสียหายเสียชีวิต ให้จ่ายค่าปลงศพให้แก่ทายาท 3.5 หมื่นบาท
นายชลิตรัตน์ จันทรุเบกษา รองโฆษกประจำสำนักนายกรัฐมนตรี กล่าวว่า กระทรวงคมนาคมได้เสนอร่างกฎกระทรวงฉบับนี้ ให้คณะกรรมการกลั่นกรองเรื่องเสนอ ครม.คณะที่ 3 ที่มีนายกิตติรัตน์ ณ ระนอง รองนายกรัฐมนตรี และ รมว.คลัง เป็นประธาน พิจารณาวันที่ 21 ก.พ.ที่ผ่านมา และคณะกรรมการฯ เห็นชอบต่อข้อเสนอดังกล่าว
ขณะที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เสนอความคิดเห็นต่อที่ประชุมว่า ปัจจุบันรถทุกคันต้องทำประกันภัยอยู่แล้ว และค่าชดเชยก็สูงกว่าร่างกฎกระทรวง และหากกรมธรรม์หมดอายุก็ยังคุ้มครองได้อีก 30 วัน จึงไม่จำเป็นต้องวางหลักทรัพย์ค้ำประกันเป็นเงินสดหรือพันธบัตรแต่อย่างใด